જો કે આપણને દૈવ શબ્દના ચીલાચાલુ અર્થનો બહુ ઝાઝો ખપ નથી. ‘દ્યૌ’ પરથી દેવ, દૈવ કે દૈવત જેવા શબ્દો ઉતરી આવ્યા છે. અંતરિક્ષમાં આવેલો પ્રકાશિત લોક તે દેવલોક અથવા દ્યુલોક. આપણું શરીર બ્રહ્માંડનો નમૂનો છે. આપણા અંતરમાં પણ ચેતનાનો દીવો ટમટમે છે. તે આપણો પોતીકો દેવલોક છે! અંતરના દૈવતને અનુભવીએ. પ્રેમ, કરુણા અને નિ:સ્વાર્થ સેવા જેવી વૃત્તિ દ્વારા આતમદીપની વાટને સંકોરીએ. તેના પ્રકાશમાં સત્ય અને અસત્યને અલગ તારવીએ. ધ્યાન અને જ્ઞાન નામની ગંગાયમુનાનો આ સંગમ છે. જો તમે ત્યાંની યાત્રા કરી શકો તો પાંચમું પરિબળ ‘દૈવ’ પણ જાગતું થાય! આગળના ચાર પરિબળો પણ આ દૈવતની ઊર્જાથી એવી દોટ મૂકશે કે ગમે તેવું કપરું લક્ષ્ય હાથવેંતમાં આવી જશે!